Source: https://www.atc.sk/2016/03/registracia-zahranicnej-osoby-po-1-1-2016/
Timestamp: 2019-02-17 00:34:54+00:00
Document Index: 191962

Matched Legal Cases: ['§ 5', '§ 47', '§ 48', '§ 69', '§ 69', '§ 68', '§ 69', '§ 69', '§ 69', '§ 5', '§ 69', '§ 5', '§ 5', '§ 46']

Registrácia zahraničnej osoby po 1.1.2016 - ATC
Zákonom č. 268/2015 Z. z., ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov s účinnosťou od 1.1.2016 sa zmenili podmienky registrácie zahraničných zdaniteľných osôb, t.j. zdaniteľných osôb, ktoré nemajú v tuzemsku sídlo, miesto podnikania, prevádzkareň alebo sa v tuzemsku obvykle nezdržiavajú (osoby neusadené v tuzemsku).
Podľa § 5 ods. 1 zákona o DPH zdaniteľná osoba, ktorá nie je v tuzemsku usadená, je povinná podať žiadosť o registráciu pre daň Daňovému úradu Bratislava pred začatím vykonávania činnosti, ktorá je predmetom dane okrem dovozu tovaru.
Citované ustanovenia zároveň vymedzujú činnosti, ktoré zahraničná osoba môže vykonávať v tuzemsku bez toho, aby bola povinná podať žiadosť o registráciu pre DPH. Sú to tieto činnosti:
– prepravné služby tovaru a s nimi súvisiace doplnkové služby, ktoré sú oslobodené od dane podľa § 47 ods. 6, 8, 10 a 12 zákona o DPH a § 48 ods. 8 zákona o DPH,
– dodanie služby a dodanie tovaru, ak je daňová povinnosť prenesená na prijímateľa podľa § 69 ods. 2 zákona o DPH (do 31.12.2015 sa týkalo len dodania služby a dodanie tovaru s inštaláciou a montážou),
– dodanie tovaru, ak je daňová povinnosť prenesená na kupujúceho podľa § 69 ods. 2 zákona o DPH,
– dodanie telekomunikačných služieb, služieb rozhlasového a televízneho vysielania a dodanie elektronických služieb nezdaniteľným osobám, ak poskytovateľ služieb je identifikovaný pre osobitnú úpravu jedného kontaktného miesta v inom ČŠ príp. v tuzemsku, ak ide o zahraničnú osobu, ktorá nie je usadená v EÚ a ktorá si zvolila za členský štát identifikácie Slovenskú republiku (§ 68a zákona o DPH) – platí od 1.1.2016,
– dodanie služby, ak je daňová povinnosť prenesená na prijímateľa podľa § 69 ods. 3 zákona o DPH,
– dodanie plynu, elektriny, chladu a tepla obchodníkovi alebo zákazníkovi, na ktorého je prenesená daňová povinnosť podľa § 69 ods. 9 zákona o DPH,
– dodanie dovezeného tovaru do iného členského štátu, ak je zahraničná osoba – dovozca zastúpená daňovým zástupcom podľa § 69a zákona o DPH,
– dodanie tovaru prvým odberateľom v rámci trojstranného obchodu.
Zahraničnej zdaniteľnej osobe vzniká povinnosť registrácie podľa § 5 zákona o DPH, ak je príjemcom stavebných prác v tuzemsku, resp. je mu dodaný tovar s inštaláciou a montážou v tuzemsku od inej zahraničnej osoby, nakoľko podľa § 69 ods. 12 písm. j) zákona o DPH platiteľ, ktorý je príjemcom plnenia od iného platiteľa, je povinný platiť daň vzťahujúcu sa na dodanie stavebných prác vrátane dodania stavby alebo jej časti, ktoré patria do sekcie F osobitného predpisu a dodanie tovaru s inštaláciou alebo montážou, ak inštalácia alebo montáž patrí do sekcie F osobitného predpisu – platí od 1.1.2016.
Osobitným predpisom je Nariadenie komisie (EÚ) č. 1209/2014 z 29. októbra 2014, ktorým sa mení nariadenie Európskeho parlamentu a Rady (ES) č. 451/2008, ktorým sa zavádza nová štatistická klasifikácia produktov podľa činnosti (CPA) a ktorým sa zrušuje nariadenie Rady (EHS) č. 3696/93.
Zahraničnej zdaniteľnej osobe vzniká povinnosť registrácie podľa § 5 zákona o DPH, ak dodáva tovar v SR aj nezdaniteľným osobám (napr. občanom), alebo ak nadobudne tovar v tuzemsku z iného členského štátu.
Zahraničnej zdaniteľnej osobe vzniká povinnosť registrácie podľa § 5 zákona o DPH, ak vykonáva dopravu osôb aj napriek tomu, že táto časť prepravy cestujúcich je na území SR oslobodená od dane podľa § 46 zákona o DPH.
https://www.atc.sk/2016/03/registracia-zahranicnej-osoby-po-1-1-2016/